Vir wie trek jy aan?
JY LEES NOU Vir wie trek jy aan?
Daar's een ding wat 'n vrou nooit sal erken nie.
Sy sal nog toegee sy loer skelmpies of openlik in ander vroue se inkopietrollies, of dat sy in die motor eet en onnodige goed opgaar en dalk, net dalk, dat sy goed koop wat sy nie rêrig nodig het nie. En onder uitsonderlike omstandighede sal sy dalk, net dalk, ook erken daardie T-hemp was nié op 'n uitverkoping nie. (Sy't wel gedínk dis op 'n uitverkoping, maar toe sy by die betaalpunt kom, toe sien sy dis nie, maar toe's sy klaar by die betaalpunt, toe betaal sy maar - en gaan haal nog een, want sê nou dit beland op 'n uitverkoping en sy mis dit?)
Vir die eerste keer begin jy daardie besluiteloosheid voor die klerekas verstaan. Sy weet nie wat om aan te trek nie omdat sy nie kan besluit nie - maar terselfdertyd probeer sy voorsien wat 'n ander vrou gaan aantrek. Dat sy haar een voor kan wees.
Sien, daar ontken sy dit ...
Kommentaar op ander vroue se klere is daar wel. Dit wissel: Die kleur pas haar glad nie. Jy kry my nie dood in daardie langbroek nie. Sy't nie die bene vir daardie romp nie, en valle is tog so laas jaar ... Het sy nie in die spieël gekyk voor sy by die huis weg is nie?